
Poslanica predsednice Republike Slovenije Nataše Pirc Musar ob prazniku 
dnevu reformacije

Predsedniška palača, 31. oktober 2026




Spoštovane državljanke in državljani,
drage Slovenke in Slovenci,
prebivalke in prebivalci. 

Ob dnevu reformacije, ki ga obeležujemo 31. oktobra, se vsako leto spomnimo izjemnih posameznikov, ki so v 16. stoletju s svojim delom na področju vere odločilno zaznamovali tudi razvoj slovenskega jezika in kulture. 

[bookmark: _GoBack]V prihodnjem letu se bomo med njimi še posebej spomnili Jurija Dalmatina, od katerega rojstva bo minilo 480 let. Dalmatinov prevod Biblije je s svojo veličino in jezikovnim bogastvom pustil trajen pečat v naši kulturni dediščini. Skupaj z Bohoričevo slovnico je tlakoval pot slovenskemu knjižnemu jeziku ter prihodnjim rodovom zapustil dragoceno sporočilo o moči, lepoti in izrazni bogatosti slovenskega jezika.

Delo slovenskih protestantov je tako pomembno prispevalo k oblikovanju tistega, kar nas kot narod najbolj povezuje in določa – slovenskega jezika. Ta nam je omogočil, da smo v viharnih stoletjih evropske zgodovine stali in obstali kot narod s svojo identiteto, kulturo in izročilom. 

Ob dnevu reformacije vam iskreno čestitam. 

Naj nas ta praznik navdihuje, da bomo svoj jezik, kulturo in skupno dediščino spoštovali, negovali in ohranjali tudi za prihodnje rodove.

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

